CELEX: C2005/229/19
Language: el
Date: 2005-09-17 00:00:00
Title: Υπόθεση C-293/05: Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 20 Ιουλίου 2005

17.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 229/9
            
         Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 20 Ιουλίου 2005
   (Υπόθεση C-293/05)
   (2005/C 229/19)
   Γλώσσα διαδικασίας: η ελληνική
   Η Επιτροπή των Ευρωπαϊκών Κοινοτήτων, εκπροσωπούμενη από τις Sara Pardo Quintillan και Donatella Recchia, μέλη της Νομικής Υπηρεσίας της Επιτροπής, άσκησε στις 20 Ιουλίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιταλικής Δημοκρατίας.
   
   Η προσφεύγουσα ζητεί από το Δικαστήριο:
   
               1)
            
            
               να αναγνωρίσει ότι η Ιταλική Δημοκρατία, παραλείποντας να λάβει μέτρα προκειμένου να εξασφαλίσει ότι, από 31 Δεκεμβρίου 1998, τα αστικά λύματα του οικισμού που αποτελείται από διάφορες κοινότητες της επαρχίας Varese που βρίσκονται στη λεκάνη του ποταμού Olona θα υποβάλλονται σε επεξεργασία αυστηρότερη της δευτεροβάθμιας ή ισοδύναμης επεξεργασίας του άρθρου 4 της οδηγίας 91/271/EΟΚ (1), παρέβη τις υποχρεώσεις που υπέχει από το άρθρο 5, παράγραφος 2, στο οποίο παραπέμπει το άρθρο 5, παράγραφος 5, της ίδιας οδηγίας,
            
         
               2)
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή δεν βάλλει κατά του μη χαρακτηρισμού ως ευαίσθητης ζώνης της λεκάνης υδροσυλλογής για την περιοχή που αντιστοιχεί στη νότια Lambro-Olona, καθόσον εκκρεμεί σχετική ειδική διαδικασία παραβάσεως. Εντούτοις, η εν λόγω λεκάνη υδροσυλλογής αποτελεί τμήμα περιοχής που βρίσκεται στο εσωτερικό της λεκάνης του Πάδου, η οποία έχει επισήμως χαρακτηρισθεί ως ευαίσθητη ζώνη.
   Συνεπώς, δυνάμει του άρθρου 5, παράγραφος 5, το οποίο παραπέμπει στην παράγραφο 2 του ιδίου άρθρου, τα ύδατα που προέρχονται από τον οικισμό της επαρχίας Varese που βρίσκεται στη λεκάνη του ποταμού Olona θα έπρεπε, ήδη από 31 Δεκεμβρίου 1998, να υποβάλλονται σε επεξεργασία αυστηρότερη της δευτεροβάθμιας.
   Παρά την εκπνοή της προθεσμίας αυτής, ο οικισμός της περιοχής του Varese δεν διαθέτει, έως σήμερα, εγκαταστάσεις καθαρισμού οι οποίες να εξασφαλίζουν ότι τα αστικά λύματα του οικισμού αυτού υπόκεινται στην επεξεργασία που προβλέπει το άρθρο 5, παράγραφος 2, της οδηγίας 91/271/ΕΟΚ.
   
      (1)  Οδηγία 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων (ΕΕΕΚ L 135 της 30ής Μαΐου 1991, σ. 40).